b'\n_START_ARTICLE_\nMan of Science, Man of Faith (Izgubljeni)\n_START_SECTION_\nProlog\n_START_PARAGRAPH_\nMu\xc5\xa1karac (Henry Ian Cusick) se budi iz svog kreveta i odmah unosi nekoliko brojeva u kompjuter koji nali\xc4\x8di kompjuterima iz razdoblja 70-ih godina pro\xc5\xa1log stolje\xc4\x87a. Nakon toga se obla\xc4\x8di i zapo\xc4\x8dinje svoj dan dok kamera prati njegovo kretanje kroz prostorije koje se sastoje od raznih stvari od 60-tih godina naovamo. Uklju\xc4\x8di glazbu, zapo\xc4\x8dne vje\xc5\xbebati, tu\xc5\xa1ira se, pravi si doru\xc4\x8dak i daje si injekciju. Odjednom ga prekida eksplozija \xc5\xa1to ga nagna da se naoru\xc5\xbea prije nego ode to teleskopa. Kroz njegov pogled publika otkriva Jacka Shepharda (Matthew Fox) i Johna Lockea (Terry O\'Quinn) koji gledaju nad otvorenim oknom.\n_START_SECTION_\nPrije otoka\n_START_PARAGRAPH_\nJack susre\xc4\x87e svoju budu\xc4\x87u suprugu Sarah (Julie Bowen) koja je do\xc5\xa1la u hitnu nakon prometne nesre\xc4\x87e. On joj spa\xc5\xa1ava \xc5\xbeivot, ali joj govori da je zbog ozljede kralje\xc5\xbenice malo vjerojatno da \xc4\x87e Sarah tijekom svog \xc5\xbeivota mo\xc4\x87i ponovno hodati._NEWLINE_Nakon \xc5\xa1to ga otac (John Terry) opomene zbog pesimizma, Jack operira Sarah te poslije operacije odlazi tr\xc4\x8dati po nogometnom stadionu. Tijekom tr\xc4\x8danja padne pa mu u pomo\xc4\x87 prilazi mu\xc5\xa1karac Desmond koji tako\xc4\x91er tr\xc4\x8di stadionom, a koji mu govori da trenira za utrku oko svijeta. Jack se povjeri Desmondu o tome kako je iznevjerio Sarah, a Desmond mu govori da se nikad ne smije izgubiti nada. Kada se Jack vrati u sobu od Sarah otkriva da je operacija uspjela i da \xc4\x87e ona ipak mo\xc4\x87i hodati.\n_START_SECTION_\nNa otoku\n_START_PARAGRAPH_\nNa ulasku u okno Locke govori da ne trebaju \xc4\x8dekati dan kako bi u\xc5\xa1li u njega. S druge strane, Jack smatra da bi trebali pri\xc4\x8dekati. U isto vrijeme u pe\xc4\x87inama, Shannon Rutherford (Maggie Grace) i Sayid Jarrah (Naveen Andrews) tra\xc5\xbee Waltovog (Malcolm David Kelley) psa Vincenta u d\xc5\xbeungli. Tijekom potrage Shannon u viziji vidi Walta, potpuno mokrog koji nerazgovjetno pri\xc4\x8da. Sve to spomene drugim pre\xc5\xbeivjelima, ali nitko joj ne vjeruje._NEWLINE_Kada do\xc4\x91e do pe\xc4\x87ina, Jack obja\xc5\xa1njava novonastalu situaciju ostalim pre\xc5\xbeivjelima obe\xc4\x87avaju\xc4\x87i im da \xc4\x87e sve biti u redu ako ostanu zajedno. U tom trenutku pojavljuje se Locke koji uzima kabel i govori da odlazi u okno. Nedugo potom Kate Austen (Evangeline Lilly) odlazi za njim. Dok je Locke spu\xc5\xa1ta niz okno, Kate netragom nestaje nakon \xc5\xa1to se iz okna pojavi veliko blje\xc5\xa1tavo svjetlo._NEWLINE_U pe\xc4\x87inama, nakon \xc5\xa1to je ostale pre\xc5\xbeivjele obavijestio o njihovom odlasku u d\xc5\xbeunglu i smrti Dr. Arzta (Daniel Roebuch), Jack odlu\xc4\x8di po\xc4\x87i za Kate i Lockeom. Kada do\xc4\x91e do okna ne pronalazi nikoga te se samostalno spu\xc5\xa1ta niz ulaz. Dok istra\xc5\xbeuje po\xc4\x8detak okna ugleda oslikani zid te drugi zid kod kojeg njegov klju\xc4\x8d oko vrata privu\xc4\x8de sna\xc5\xbena magnetska sila. Odjednom ga iznenadi sna\xc5\xbeno blje\xc5\xa1tavo svjetlo i glasna glazba pa on ulazi u podzemnu geodetsku kupolu s kompjuterskom opremom koja uklju\xc4\x8duje kompjuter Apple II. Jack poku\xc5\xa1a upotrijebiti kompjuter, ali se Locke pojavljuje i govori Jacku da ga ne dira. Jack podi\xc5\xbee pi\xc5\xa1tolj i uperi ga u Lockea te upita gdje je Kate, a ubrzo potom shvati da je u Lockea uperena pu\xc5\xa1ka. Mu\xc5\xa1karac koji prijeti Lockeu ka\xc5\xbee da \xc4\x87e ga ubiti ako Jack ne spusti svoje oru\xc5\xbeje. Jack odbija i umjesto toga upita Lockea zar je to sudbina o kojoj je cijelo vrijeme pri\xc4\x8dao. U kona\xc4\x8dnici mu\xc5\xa1karac izlazi iz sjene i Jack ga prepoznaje: to je Desmond s nogometnog stadiona.\n_START_SECTION_\nProdukcija\n_START_PARAGRAPH_\nPremda naslov epizode Man of Science, Man of Faith aludira na citat iz finala prve sezone u kojoj Locke sebe opisuje kao \xc4\x8dovjeka od vjere, a Jacka kao \xc4\x8dovjeka od znanosti, scenarist Damon Lindelof istaknuo je da se naslov zapravo odnosi samo na lik Jacka koji predstavlja oboje - u radnji koja se doga\xc4\x91a prije otoka gledamo empiristi\xc4\x8dkog "\xc4\x8dovjeka od znanosti" koji se suo\xc4\x8dava s \xc4\x8dudom dok lije\xc4\x8di pacijenticu. Scenarij epizode fokusiran je isklju\xc4\x8divo na otvaranje okna, a drugi cliffhanger iz finala prve sezone - uni\xc5\xa1tenje Michaelove splavi i otmica njegovog sina Walta od strane Drugih - ostavljen je za drugu epizodu sezone, "Adrift". Uzbudljivi zavr\xc5\xa1etak prethodne sezone tako\xc4\x91er je postavio i ton ove epizode: pre\xc5\xbeivjeli o\xc4\x8dekuju napad Drugih, ali publika ve\xc4\x87 zna da oni ne\xc4\x87e do\xc4\x87i budu\xc4\x87i su oti\xc5\xa1li prema splavi. Kako bi epizodu prilagodili novim gledateljima, mnogi dijalozi ponavljaju doga\xc4\x91aje iz prve sezone._NEWLINE_Producenti su odlu\xc4\x8dili zapo\xc4\x8deti epizodu unutar okna Labud zbog toga \xc5\xa1to su pretpostavljali da \xc4\x87e publika o\xc4\x8dekivati direktan nastavak epizode (i sezone) kod Lockea i Johna koji gledaju niz otvor okna pa je uvod snimljen na mjestu koje ne otkriva lokaciju ili razdoblje - redatelj Jack Bender izjavio je da ga je sve to podsjetilo na njegov stan u San Franciscu - sve do eksplozije otvora okna. Za radnju koja se odvija prije dolaska na otok, redatelj Bender odlu\xc4\x8dio je izbje\xc4\x87i snimanje scena u hitnoj slu\xc5\xbebi po uzoru na istoimenu seriju pa je ve\xc4\x87ina scena snimljena "kamerom iz ruke" kako bi se dobio "spontani osje\xc4\x87aj". Operacija nad Sarah snimljena je u pravoj operacijskoj sali u Oahu, dok je scena na igrali\xc5\xa1tu snimljena na nogometnom stadionu Aloha u Honoluluu._NEWLINE_Po\xc4\x8dev\xc5\xa1i od ove epizode, pre\xc5\xbeivjeli polako po\xc4\x8dinju napu\xc5\xa1tati pe\xc4\x87ine - lokaciju koju su producenti smatrali izrazito te\xc5\xa1kom za snimanje i "ne pretjerano estetski dobrom". Stanica Labud postat \xc4\x87e glavno mjesto radnje druge sezone zbog svoje tajanstvenosti, ali i udobnosti koju pru\xc5\xbea protagonistima radnje poput struje i hrane. Stanica je izgra\xc4\x91ena po uzoru na modernizam 70-ih godina pro\xc5\xa1log stolje\xc4\x87a, sli\xc4\x8dno kao \xc5\xa1to i Tomorrowland u Disneylandu pobu\xc4\x91uje modernu 60-ih godina, ali uz oronuli izgled zbog neodr\xc5\xbeavanja. Uz nagovje\xc5\xa1taj \xc4\x8dinjenice da je stanica izgra\xc4\x91ena zbog opasnih namjera u njoj se nalazi i veliki betonski zid sa sna\xc5\xbenom magnetskom snagom. Okno je u potpunosti kompjuterski generirano, a scene u njemu snimane su uz pomo\xc4\x87 zelenog ekrana._NEWLINE_Ovo je prva epizoda u kojoj je upotrebljena pjesma "Make Your Own Kind of Music" u izvedbi pjeva\xc4\x8dice Mame Cass koja \xc4\x87e se kasnije \xc4\x8duti u mnogim epizodama. Lindelof je odabrao ovu pjesmu, jer ga je podsje\xc4\x87ala na djetinjstvo kada je njegova majka "znala slu\xc5\xa1ati radio nedjeljom ujutro kada bi uklju\xc4\x8dila glazbu, usisava\xc4\x8d i plakala." Tako\xc4\x91er je izjavio da rije\xc4\x8di same pjesme pa\xc5\xa1u uz epizodu te da pjesma ima odre\xc4\x91eni osje\xc4\x87aj u sebi zbog osobne povijesti pjeva\xc4\x8dice Mame Cass.\n_START_SECTION_\nPriznanja\n_START_PARAGRAPH_\nPremijera sezone Man of Science, Man of Faith bila je najgledanija epizoda serije s 23.47 milijuna Amerikanaca. Toga tjedna to je bila tre\xc4\x87a najgledanija epizoda neke serije, odmah iza epizoda serija Ekipa za o\xc4\x8devid i Ku\xc4\x87anice._NEWLINE_Kritike epizode bile su pozitivne. Jeff Jensen iz \xc4\x8dasopisa Entertainment Weekly bio je frustriran \xc5\xa1to epizoda nije otkrila doga\xc4\x91aje na splavi te \xc5\xa1to je u njoj natrpana hrpa novih misterija, ali mu se svidio sam scenarij i simbolizam. Keith McDuffee iz TV Squad napisao je da se "nalazio u napetosti" kroz \xc4\x8ditavu epizodu. Chris Carabott iz IGN-a dao je ocjenu epizodi 9.3/10 najvi\xc5\xa1e hvale\xc4\x87i radnju koja se odvija prije otoka: "Sjajno montirana, totalno u skladu s doga\xc4\x91ajima na otoku", a posebno je pohvalio i glumu Julie Bowen kao Sarah. Maureen Ryan iz Chicago Tribunea napisala je da epizoda "ima odli\xc4\x8dan ritam i fantasti\xc4\x8dan povratak formi". Ryan Mcgee iz Zap2it smatrao je da su uvod s oknom i Desmondova i Jackova scena na stadionu vrhunci premijere sezone._NEWLINE_Glavni kamerman Michael Bonvillain nominiran je za presti\xc5\xbenu televizijsku nagradu Emmy u kategoriji najbolje kamere upravo za ovu epizodu. Portal IGN postavio je epizodu Man of Science, Man of Faith na 18. mjesto najboljih epizoda serije Izgubljeni, dok su novine Los Angeles Times istu epizodu postavile na 11. mjesto najboljih epizoda cjelokupne serije uz dodatak da se radilo o najboljem Jackovom flashbacku i o epizodi koja je demonstrirala "koliko je serija postala samouvjerena te da se u to vrijeme nalazila na svom vrhuncu."'